
REFERAT

privind declararea zilei de 08 iulie – 

"Ziua Transportului Public Local din Municipiul Timişoara"
Timişoara este recunoscută ca fiind oraşul premierelor în România. Primul pas spre transportul comun urban a fost făcut în anul 1869, când la Timişoara a fost utilizat tramvaiul tras de cai. Prima linie de tramvai a fost inaugurată în urma cu 139 de ani, pe data de 8 iulie 1869. Tramvaiul rula la acea vreme pe traseul Cetate (Piaţa Sfântu Gheorghe) - Fabric. Tramvaiul a fost fabricat la Fabrica de Vagoane din Viena. De atunci şi până în prezent, în oraşul nostru transportul comun urban a evoluat continuu, tramvaiul cu tracţiune animală fiind înlocuit de cel electric. 

Tramvaiele cu cai au fost utilizate pentru prima dată în lume în anul 1832, în oraşul New York. În Europa prima linie de tramvai cu cai a fost construită în anul 1854 în Franţa, la Paris. În Anglia, în 1860, tramvaiul cu cai a fost introdus în oraşul Birkenhead iar în 1861 în Londra. Au urmat liniile de tramvai cu cai din oraşele Geneva, Copenhaga şi Pesta în anul 1863, Viena şi Berlin în anul 1865, Hamburg în 1866, Buda în anul 1867, Stuttgart în anul 1868, Bruxelles şi Timişoara în anul 1869.
Cronologic, din anul 1868 şi până în prezent au avut loc următoarele evenimente marcante pentru transportul public local al Municipiului Timişoara:
1868 – Se înregistrează "Societatea de tramvai cu cale ferată din Timişoara"

1869 – Se pune în funcţiune prima linie de tramvai cu cai la 8 iulie

1897 – Se înfiinţează societatea pe acţiuni "Tramvaiele comunale electrice din Timişoara"

1899 – Se pune în funcţiune tramvaiul cu tracţiune electrică

1919 – Trecerea societăţii sub administraţia românească

1920 – Se pun bazele producţiei de tramvaie în ateliere proprii
1942 – Punerea în funcţiune a primei linii de troleibuz în Timişoara
1943 – Apariţia primelor linii de autobuze în Timişoara
1958 – Se construiesc în cadrul întreprinderii vagoanele de tip "Pionier“
1962 – Se construieşte în cadrul întreprinderii primul vagon de tip T1-62
1970 – Se construieşte în cadrul ITCVTT (Întreprinderea de Transporturi şi Construcţii Vagoane de Tramvai Timişoara) prototipul tramvaiului de tip Timiş
1972 – Începe fabricaţia în serie a tramvaiului de tip Timiş
1973 – Se construieşte prima linie de tramvai pe pat de beton
1990 – Se înfiinţează Regia Autonomă de Transport Timişoara
2005 – Achiziţia a 55 autobuze noi tip Mercedes Conecto C
2007 – Achiziţia a 50 troleibuze noi marca Skoda
2010 – Achiziţia a 30 autobuze articulate tip Mercedes Conecto G 
Deasemenea, în perioada octombrie 2008 - octombrie 2011, Municipiul Timişoara participă în calitate de partener la proiectul PIMMS TRANSFER - "TRansferring Actions iN Sustainable mobility For European Regions" (Transferul de acţiuni în cadrul mobilităţii durabile pentru regiunile europene), finanţat din FEDR (Fondul European de Dezvoltare Regională), în cadrul programului de cooperare interregională INTERREG IV C, alături de Consiliul Local din Londra (UK) în calitate de Lider de Proiect şi de alţi parteneri din oraşele Graz (AT), Stockholm (SE), Treviso (IT), Almada (PT), Frankfurt (DE), Serres (EL), Bratislava (SK), Klaipėda (LT), Maribor (SI), Larnaca (CY), Gdansk (PL), Sofia (BG) şi Universitatea Erasmus (NL), care încearcă să introducă Managementul Mobilităţii la nivel regional, prin luarea de măsuri la nivel internaţional, cum ar fi: revizuirea majoră a planurilor de transport urban durabil, organizarea de conferinţe tematice, regionale şi şcolare, legarea evenimentelor din Săptămâna Mobilităţii Europene organizate în 14 regiuni, proiecte pilot (planuri de mobilitate pentru a ajunge la şcoli, hoteluri şi universităţi, realizarea de planuri de călătorie, sisteme de transport public integrat).
Managementul Mobilităţii este instrumentul prin intermediul căruia pot fi obţinute simultan beneficii economice, de mediu şi de sănătate. Un Plan de Mobilitate este un pachet de măsuri adaptate nevoilor întregii comunităţi pentru îmbunătăţirea opţiunilor de transport durabile şi reducerea utilizării autoturismului personal. 
 
Având în vedere cele prezentate şi ţinând cont de faptul că Timişoara este primul oraş din România în care a fost pus în funcţiune primul mijloc de transport în comun în data de 8 iulie 1869, propunem declararea zilei de 08 iulie – "Ziua Transportului Public Local din Municipiul Timişoara" precum şi acordarea de gratuitate în această zi pe mijloacele de transport public local deservite de către Regia Autonomă de Transport Timişoara.

Pentru aniversarea acestui eveniment în ziua de 08 iulie a fiecărui an se vor organiza acţiuni pentru încurajarea unui transport ecologic prin promovarea unor modalităţi de deplasare alternative, şi anume folosirea mijloacelor de transport în comun şi a bicicletelor, precum şi organizarea de seminarii, conferinţe de presă, etc. 

Gratuităţile pentru acest eveniment se acordă în baza art. 1, Secţiunea 2, lit. u), pct. 2, subpct. 2.1 din Protocolul de acordare a facilităţilor la transportul public local de persoane prin curse regulate unor categorii de cetăţeni ai municipiului Timişoara pentru anul 2011, încheiat între Municipiul Timişoara şi Regia Autonomă de Transport Timişoara, aprobat prin H.C.L. nr. 414/30.11.2010, potrivit căruia se acordă gratuitate pentru „Cursele speciale cu vehicule pentru transport marfă sau persoane sau utilajele solicitate de către Primăria Municipiului Timişoara sau R.A.T. Timişoara, pentru acţiunile la care sunt coparticipante, evenimente de interes public, incidente de circulaţie, lucrări de intervenţii sau reparaţii, în baza avizului Direcţiei Tehnice din cadrul Primăriei Municipiului Timişoara, la tarifele practicate de R.A.T.T. în vigoare la data prestaţiei”.
Menţionăm faptul că în ziua de 8 iulie mijloacele de transport deservite de către R.A.T.T. vor avea afişat logo-ul „Cursă specială”. Facilităţile acordate  la transportul public local de persoane prin curse regulate vor fi cuprinse în fiecare an în Protocolul de acordare a facilităţilor la transportul public local de persoane prin curse regulate unor categorii de cetăţeni ai municipiului Timişoara pentru anul 2011, încheiat între Municipiul Timişoara şi Regia Autonomă de Transport Timişoara şi se vor supune aprobării Consiliului Local.

